Løkke: Københavns Hovedbanegård skal flyttes til Anholt

Udflytningen af Hovedbanegården vil reducere arbejdsløsheden på Anholt med over 600%

Det var en glad og stolt Lars Løkke, som her til morgen mødte verdenspressen foran Københavns Hovedbanegård.

Af: Arke Primal

Øen Anholt kan nu glæde sig til ca. 1000 nye arbejdspladser. Her til morgen blev endnu en statslig arbejdsplads nemlig føjet til listen over udflytninger til provinsen. Det drejer sig om Københavns Hovedbanegård, som skal flyttes til Anholt i 2017.

Statsminister Lars Løkke præsenterede stolt udflytningen ved regeringens pressemøde, på pladsen foran Hovebanegården, her til morgen. Vi fangede ham bagefter og spurgte om baggrunden for udflytningen.

“Det er egentlig en sjov historie. Kristian Thulesen Dahl ringede i går aftes og spurgte om der ikke var noget jeg havde glemt. Først troede jeg at han tænkte på en af de der små brikker, man sætter under øllet for ikke at lave våde skjolder på bordet. Men så kom jeg i tanke om at jeg helt havde glemt at tilgodese DF’s kernevælgere på Anholt. Så det gør jeg nu. Det er regeringens egen visionære idé.”

Vi fangede Lars Løkke efter morgenens pressemøde.

Hvad siger du til de efterhånden mange samfundsforskere, som spår at udflytningen er dømt til at blive en fiasko, fordi Københavns Hovedbanegård slet ikke kan fungere uden togskinner til og fra bygningen?

“Det er en ret negativ indstilling og analysen er simpelt hen forkert. Sandheden er jo nok snarere at nye togskinner vil opstå af sig selv, inden for ganske få år, og derefter vil Københavns Hovedbanegård være oppe i omdrejninger igen. Desuden findes der i dag allerede en velfungerende offentlig transport til og fra Anholt, nemlig færgen M/F Anholt, som sagtens kan servicere de 80.000 passagerer, der bruger Hovedbanegården hver dag. Det kræver faktisk bare at færgen fyldes til bristepunktet og gennemfører turen frem og tilbage på lidt over 3 minutter — og desuden sejler i døgndrift og helt uden pauser. Dette er faktisk et skoleeksempel på hvordan udflytningen både vil skabe vækst og en helt ny dynamik i Udkantsdanmark. Da Anholt kun har 154 indbyggere, vil udflytningen helt konkret resultere i at arbejdsløshedsprocenten falder til minus 600%.”

Kunne man forestille sig at Statsministeriet blev flyttet til provinsen?

“Nej, det er desværre ikke realistisk. Min sekretær, Else, skal nemlig hente børn i vuggestuen på Østerbro, senest klokken 16, så det ville ganske enkelt have uacceptabelt høje menneskelige omkostninger. Er du sikker på at du ikke vil have en kold Carlsberg med? Den er over 10.”

Ikke alle brugere af Hovedbanegården er utilfredse med udflytningen. Inde på banegården fangede vi (det hedder det, når man taler med folk, man lige har mødt. Vi fangede ham ikke rigtigt) Bjarne Lismann, som er pendler og en af Hovedbanegårdens 80.000 daglige passagerer. Han glæder sig faktisk til lidt forandring:

Pendler: “Der er jo så kønt på Anholt og min dag er alligevel fucked, så snart jeg sætter mig ind i toget”

“Jeg bruger i dag 6 timer om dagen på at komme til og fra arbejde og toget er konstant forsinket. Jeg ved godt at der ikke er togskinner til Anholt, men jeg kan faktisk ikke se hvordan DSB skulle kunne gøre det værre end i dag. Og så har Anholt jo landets næststørste ynglekoloni af sildemåger — og det spiller jo også ind.”

Det har ikke været muligt at få en kommentar fra en beboer på Anholt, da telefonen endnu ikke er kommet til det lille øsamfund, som også først fik elektrisk strøm i 2012.